SSD
SSD (skraćenica od engleski: Solid-state drive; u prevodu pogon čvrstog stanja) jest vrsta uređaja za pohranu koja koristi permanentnu memoriju. Ovakva vrsta uređaja koristi skup integralnih kola kako bi trajno pohranjivao podatke. SSD uređaji nemaju pokretne mehaničke komponente. Ovo ih razlikuje od konvencionalnih elektromehaničkih pogona kao što su tvrdi diskovi ili floppy diskovi, koji sadrže rotirajuće diskove i pokretne glave za čitanje i pisanje. Iako se SSD često naziva diskom, fizički on nema disk u sebi. U poređenju sa elektromehaničkim pogonima, otporniji su na fizički udar, rade tiho i imaju brže vrijeme pristupa i nižu latenciju. Većina koristi 3D TLC NAND flash memoriju. NAND je trajna memorija, koja zadržava podatke i kada je uređaj nema strujnog napajanja. Uređaji bazirani na NAND Flash memoriji čuvaju podatke u električnom naboju, koji polako curi tokom vremena. Ovo dovodi do istrošenosti uređaja pa počinju gubiti podatke obično nakon jedne (ako su pohranjeni na 30 °C) do dvije godine (na 25 °C) u skladištu. Stoga, SSD diskovi nisu pogodni za arhivsko skladištenje. Jedan izuzetak od ovog pravila su uređaji zasnovani na 3D XPoint memoriji (koju prodaje Intel pod brendom Optane), koja ne pohranjuje podatke električnim nabojem, već promjenom električnog otpora ćelija.